b'\n_START_ARTICLE_\nGlastonburyn festivaali\n_START_PARAGRAPH_\nGlastonburyn festivaali on viisip\xc3\xa4iv\xc3\xa4inen esitt\xc3\xa4vien taiteiden festivaali, joka j\xc3\xa4rjestet\xc3\xa4\xc3\xa4n vuosittain kes\xc3\xa4kuun viimeisen\xc3\xa4 viikonloppuna Somersetissa, Englannissa. Musiikin lis\xc3\xa4ksi festivaaleilla on my\xc3\xb6s taiteita, tanssia, komediaa, teatteria, sirkusta ja kabareeta. Festivaali sai alkunsa vuonna 1970, ja 1980-luvulta l\xc3\xa4htien se on j\xc3\xa4rjestetty vuosittain muutamaa v\xc3\xa4livuotta lukuun ottamatta. Nyky\xc3\xa4\xc3\xa4n Glastonbury on maailman suurin ulkoilmafestivaali, jossa on vuosittain noin 175\xc2\xa0000 k\xc3\xa4vij\xc3\xa4\xc3\xa4. Glastonbury tekee yhteisty\xc3\xb6t\xc3\xa4 erilaisten hyv\xc3\xa4ntekev\xc3\xa4isyys- ja luonnonsuojeluj\xc3\xa4rjest\xc3\xb6jen kanssa. Festivaaleilla ovat esiintyneet muun muassa David Bowie, The Rolling Stones, New Order, Elvis Costello, The Smiths, Oasis, Coldplay, Muse ja Metallica._NEWLINE_Ensimm\xc3\xa4isen festivaalin j\xc3\xa4rjesti vuonna 1970 brittil\xc3\xa4inen Michael Eavis, maanviljelij\xc3\xa4 joka halusi j\xc3\xa4rjest\xc3\xa4\xc3\xa4 oman tapahtumansa k\xc3\xa4yty\xc3\xa4\xc3\xa4n Bath Blues -festivaaleilla vuonna 1969. P\xc3\xa4\xc3\xa4sylippu maksoi yhden punnan, mink\xc3\xa4 lis\xc3\xa4ksi k\xc3\xa4vij\xc3\xb6ille tarjottiin ilmaista maitoa. Seuraavana vuonna festivaali oli ilmainen ja k\xc3\xa4vij\xc3\xa4m\xc3\xa4\xc3\xa4r\xc3\xa4 nousi 12\xc2\xa0000:een. 1970-luvulla festivaali oli vahvasti sidoksissa hippikulttuuriin ja mystiikkaan, ja esiintymisalueelle rakennettiin muun muassa laskeutumispaikka ufoille sek\xc3\xa4 pyramidin muotoinen lava. Festivaaleilla on aikojen saatossa esiintynyt tuhansia suurempia ja pienempi\xc3\xa4 yhtyeit\xc3\xa4 ja artisteja, joista monet ovat nauhoittaneet keikkansa videoille ja levyille. My\xc3\xb6s itse festivaali on mainittu useissa kappaleissa ja siit\xc3\xa4 on tehty dokumentteja. Festivaali on kautta historiansa kasvattanut suosiotaan ja on nyky\xc3\xa4\xc3\xa4n tunnettu kautta maailman. Liput ovat haluttuja ja myyd\xc3\xa4\xc3\xa4n l\xc3\xa4hes poikkeuksetta loppuun \xc3\xa4\xc3\xa4rimm\xc3\xa4isen nopeasti.'